De nordjyske boligejere får formentlig forhøjet deres grundskyld i 2013, men stigningen er langt lavere end gennemsnittet. Den nye aftale om kommunernes økonomi er endnu ikke vedtaget, men beregninger fra Danske Bank forventer en stigning af boligejernes grundskyld. Det går især ud over de sjællandske kommuner, og knap så meget de nordjyske. Aalborg ligger med en stigning på 575 kroner som den nordjyske kommune med størst stigning, men det rækker kun til en placering i midten, hvis samtlige danske kommuner tælles med. Derefter kommer Frederikshavn Kommune med en stigning på 443 kroner. Som kontrast er Frederiksberg Kommune i top - her stiger prisen med 2.778 kroner fra næste år. Det er desuden kun københavnske kommuner, der ligger i top 10. At den forhøjede grundskyld ikke går synderligt ud over Nordjylland ses i bunden af tabellen, hvor Læsø, Thisted, Vesthimmerland, Morsø og Jammerbugt befinder sig. Jammerbugt Kommune har den laveste stigning af alle på kun 19 kroner per år. Grundskylden er en skat på jord med udgangspunkt i grundens vurdering, som den fremgår af den seneste offentlige ejendomsvurdering. Tallene i undersøgelsen gælder for en gennemsnitlig enfamiliesbolig. Beregningerne er foretaget af Danske Bank, men endnu er intet sikkert. Kommunernes budgetter vedtages først i løbet af efteråret, fastslår KL, og først der beslutter den enkelte kommune om grundskylden skal sænkes eller hæves. Her kan den samlede betaling for 2013 samt stigningen i din kommune ses: Aalborg - 8.796 - 575 Frederikshavn - 6.766 - 443 Brønderslev - 5.579 - 365 Hjørring - 5.544 - 363 Mariagerfjord - 4.650 - 304 Rebild - 4.591 - 300 Læsø - 3.884 - 254 Thisted - 3.591 - 235 Vesthimmerlands - 3.194 - 209 Morsø - 3.156 - 172 Jammerbugt - 4.979 - 19

Referat:
Grundskylden stiger formentlig i hele landet, men markant lavere i Nordjylland.